9 A batho ba ba sa itekanelang ba ka nna boitshepo ka thuso ya ga Jehofa? Ee, ka selekanyo se se rileng. Modimo o ne a abela batho ba gagwe ba Iseraele tsholofelo ya go nna “setšhaba se se boitshepo.” (Ekesodo 19:6) O ne a segofatsa setšhaba seo ka go se tlhomela thulaganyo ya kobamelo e e boitshepo, e e phepa le e e itshekileng. Ka gone go nna boitshepo ke kgang e e boaboelediwang mo Molaong wa ga Moshe. Tota e bile, moperesiti yo mogolo o ne a rwala papetlana ya gouta ka kwa pele mo sethathelelatlhogong sa gagwe se batho botlhe ba neng ba ka se bona se phatsima mo leseding. Mo go sone go ne go gabilwe mafoko a a reng: “Boitshepo ke jwa ga Jehofa.” (Ekesodo 28:36) Ka gone, bophepa le boitsheko jwa maemo a a kwa godimo e ne e le tsone dilo tse di neng di tshwanetse go tlhaola kobamelo ya bone, tota le tsela ya bone ya botshelo. Jehofa o ne a ba reile a re: “Lo itshupe lo le boitshepo, ka gonne nna Jehofa Modimo wa lona ke boitshepo.” (Lefitiko 19:2) Fa fela Baiseraele ba ne ba tshela go ya ka kgakololo ya Modimo kafa batho ba ba sa itekanelang ba ka kgonang ka teng, ba ne ba tla nna ba le boitshepo ka selekanyo se se rileng.